b'\n_START_ARTICLE_\nPeter Lundberg\n_START_SECTION_\nUra\n_START_PARAGRAPH_\nHy\xc3\xb6kk\xc3\xa4\xc3\xa4j\xc3\xa4n\xc3\xa4 pelannut Lundberg edusti juniorina muun muassa ruotsalaista IFK Norrk\xc3\xb6pingi\xc3\xa4. Suomen maajoukkueissa h\xc3\xa4n pelasi kaksi poikamaaottelua._NEWLINE_Kaudeksi 2000 Lundberg palasi kotisaarelleen Ahvenanmaalle ja liittyi IFK Mariehamnin joukkueeseen, jota h\xc3\xa4n oli tulevina vuosina nostamassa Kakkosesta Veikkausliigaan. Liigadebyyttins\xc3\xa4 Lundberg teki 28. huhtikuuta 2005 kotiottelussa Rovaniemen Palloseuraa vastaan, ja h\xc3\xa4n pelasi kausina 2005\xe2\x80\x932007 yhteens\xc3\xa4 28 liigaottelussa. Kaudella 2005 liigaa IFK:ssa pelasi my\xc3\xb6s Lundbergin kaksoisveli, maalivahti Tommy Lundberg._NEWLINE_Kaudet 2006\xe2\x80\x932007 Lundberg vietti p\xc3\xa4\xc3\xa4asiassa IFK:n farmiseurassa IF Finstr\xc3\xb6ms Kamraternassa. Sittemmin h\xc3\xa4n edusti opiskelupaikkakuntansa \xc3\x96rebron Rynninge IK:ta Ruotsin toisessa ja kolmannessa divisioonassa._NEWLINE_Kaudet 2012\xe2\x80\x932015 Lundberg toimi Pekka Lyyskin apulaisvalmentajana IFK Mariehamnissa. Yhteisty\xc3\xb6 huipentui Suomen Cupin mestaruuteen kaudella 2015. Lyyskin j\xc3\xa4tetty\xc3\xa4 IFK:n kauden p\xc3\xa4\xc3\xa4tteeksi Lundbergist\xc3\xa4 tuli kokeneen Kari Virtasen ohella joukkueen p\xc3\xa4\xc3\xa4valmentaja. Kahden p\xc3\xa4\xc3\xa4valmentajan j\xc3\xa4rjestelyn tarkoitus on koulia Lundbergi\xc3\xa4 edelleen ja t\xc3\xa4ytt\xc3\xa4\xc3\xa4 lisenssivaatimukset. Kaudella 2016 kaksikko valmensi IFK:n Veikkausliigan mestariksi. Heid\xc3\xa4t valittiin my\xc3\xb6s vuoden liigavalmentajiksi._NEWLINE_Kaudeksi 2017 IFK:n p\xc3\xa4\xc3\xa4valmentajavastuu siirtyi kokonaisuudessaan Lundbergille ja Kari Virtanen siirtyi neuvonantajan rooliin.'